Hans Kristian Skibby (DF), 2013-10-10:
Det er der selvfølgelig flere årsager til, og en af dem vedrører noget, der tidligere er blevet sagt.
Det betyder med andre ord, at selvfølgelig vil man skulle kunne patentere på EU-markedet, men man vil også skulle patentere på det danske marked, hvis ikke Danmark tilslutter sig den her patentdomstol.
Det betyder også, at Danmark faktisk er i stand til at kunne tilslutte sig på et senere tidspunkt, efter at vi måske har fået afprøvet de virkninger, de følgevirkninger, der vil være over for de danske erhvervsdrivende og de danske patentansøgere, i forbindelse med hvad der har været af fordele og ulemper ved at være tilknyttet og være en del af patentdomstolen.
For det er jo ikke nogen hemmelighed, at der er flere, som har udtrykt betænkelighed netop ved det her med, at Danmark uden videre skal tilslutte sig patentdomstolen.
Der er jo mange, som siger, at især de små, men også de mellemstore virksomheder vil kunne komme i en juridisk klemme, specielt hvis de kommer i et juridisk slagsmål med store multinationale virksomheder, som har større knowhow og større juridiske afdelinger, end de selv har, til at gennemføre deres juridiske tvister.
Eksempelvis er det jo Ejvind Christiansen, som er dommer ved Sø- og Handelsretten og specialist på det her område, som i en klokkeklar melding siger, at han frygter, at især mindre danske virksomheder kan komme i klemme, når den nye EU-patentdomstol træder i kraft.
Og det er sådan set, fordi der bl.a. i det forslag – og det er sådan set på en måde godt nok – ligger, hvor lang tid sagsbehandlingstiden skal være, mellem når man rejser en patenttvist retsligt, og indtil der skal foreligge en afgørelse juridisk.
Og der siger man, at 1 år må være det, der skal til.
Og der vil den sagsøgte have omkring 3 måneder til at bevise sin uskyld eller komme med dokumentation, som taler til fordel for vedkommendes egen situation.
er det forbundet med meget komplekse situationer, og man vil ikke bare uden videre kunne forvente, at en sådan juridisk afhandling vil kunne lade sig gøre inden for de 3 måneder, der er sat af til det.
Og det betyder sådan set, at man, hvis man er en lille virksomhed og ikke har den store interne juridiske knowhow, faktisk vil være nødt til, hvis man overhovedet skal prøve at være på forkant med begivenheden med sin opfindelse, at være forberedt forlods, så man er forberedt på en kompliceret patentsag for at kunne overholde de svarfrister, der er på de 3 måneder.
Og det mener vi i Dansk Folkeparti vil være til ugunst for de danske virksomheder.
Det vil selvfølgelig være til fordel for de store virksomheder, ingen tvivl om det, men det vil være til ugunst for de mindre virksomheder. Vi har også noteret os, at eksempelvis PROSA og deres 15.000 medlemmer siger, at man inden for deres område også godt kan forvente at der kommer til at være nogle udfordringer.
Vi skal jo ikke bare som politikere sige: Jamen hvad er lovgivningen i dag?
Vi skal jo også forholde os til, hvis vi går med til det her og der så kommer ny lovgivning på området, hvad det så vil få af afsmittende konsekvenser på de forskellige brancher, som der er.
Og der har vi altså i Danmark en helt unik situation med rigtig mange små iværksættere inden for it-området, og de vil altså komme mærkbart i klemme, og det er den vurdering, som PROSA er kommet med.
Vi skal heller ikke glemme, at der er andre EU-lande, som har valgt at stå uden for, det er der måske så andre årsager til, men det er Italien og Spanien, som står uden for.
Så vil jeg gerne sige, at det her lovforslag jo skal behandles lige så vel som alle mulige andre lovforslag her i Folketinget.
Uanset det her med, om der skal en folkeafstemning til eller ej, skal vi selvfølgelig sørge for at vurdere konkret, hvad der er af positive gevinster ved det, men vi skal også se på, hvilke risici der er, hvis man indgår i det og understøtter, at Danmark skal tilslutte sig et sådant patentdirektiv.
Derfor mener Dansk Folkeparti, at Danmark vil stå sig bedst ved at forbeholde sig retten til at tiltræde på et senere tidspunkt, men ikke tiltræde patentdomstolen fra dag et af i 2015.